b'\n_START_ARTICLE_\nBallon (leget\xc3\xb8j)\n_START_SECTION_\nFestballoner\n_START_PARAGRAPH_\nFestballoner er oftest lavet af naturligt latex der er tappet fra gummitr\xc3\xa6et, og de bliver oftest fyldt med luft, helium eller vand. Hvis man vil fylde en ballon med luft, kan det g\xc3\xb8res med munden, en pumpe eller med komprimeret luft. _NEWLINE_Hvis en ballon bliver fyldt med helium s\xc3\xa5 kan den sv\xc3\xa6ve i cirka en dag. Heliumatomerne i den lukkede ballon slipper ud gennem sm\xc3\xa5 porer i gummiet, som er st\xc3\xb8rre end heliumatomerne. Balloner, der er fyldt med luft, kan ofte holde st\xc3\xb8rrelse og form i op til en uge. _NEWLINE_Men selv en perfekt ballon af gummi mister luftfylde. Det sker ved processen diffusion, hvor molekylerne i den luftart, ballonen er fyldt med, flytter sig gennem en membran fra et sted med en h\xc3\xb8j koncentration af luftarten, til et sted, hvor der er mindre koncentration. _NEWLINE_For at undg\xc3\xa5 diffusion af helium kan ballonen behandles med en polymer-opl\xc3\xb8sning, der p\xc3\xa5f\xc3\xb8res inden i ballonen, og som g\xc3\xb8r, at den kan holde sig sv\xc3\xa6vende i op til en uge.\n_START_SECTION_\nFolieballoner\n_START_PARAGRAPH_\nI slutningen af 1970erne kom en nyere og dyrere type ballon p\xc3\xa5 markedet. Det var folieballoner, der kunne holde l\xc3\xa6ngere tid en gummiballoner. Folieballonerne er lavet af en tynd og ufleksibel plastikfilm, der er malet med en metalmaling. Disse balloner har en skinnende og spejlende overflade, og de har ofte malet farvebilleder eller m\xc3\xb8nstre p\xc3\xa5 sig. I USA er folieballoner blevet kritiseret for at komme i konflikt med elnetforsyningen, da de kan ramme h\xc3\xb8jsp\xc3\xa6ndingsledninger.\n_START_SECTION_\nBallondekoration\n_START_PARAGRAPH_\nBallonkunstnere er personer, der blandt andet laver aflange balloner om til ballondyr, blomster og andet. De laver ogs\xc3\xa5 skulpturer ud af balloner. De balloner, ballonkunstnere bruger, er ofte lavet af en gummi, der kan holde til mere, da de ofte bliver drejet og vredet, og ofte med balloner, der ikke normalt er tilg\xc3\xa6ngelige i butikkerne. _NEWLINE_Ballondekorat\xc3\xb8rer kan blandt andet bruge heliumballoner til at skabe skulpturer, ofte er de dog begr\xc3\xa6nset af, at balloner normalt er runde. Derfor laver de ofte v\xc3\xa6gge eller buer. Men med tiden er der kommet andre typer balloner til, blandt andet firkantede balloner og balloner med huller i midten produceret af firmaet Qualatex. _NEWLINE_Balloner bliver ogs\xc3\xa5 ofte brugt som borddekorationer ved fester. Normalt best\xc3\xa5r en borddekoration af fem balloner, der er sat sammen til en buket, og som bliver holdt nede af en v\xc3\xa6gt.\n_START_SECTION_\nBallonopsendelse og ballondrops\n_START_PARAGRAPH_\nDet er ofte popul\xc3\xa6rt at benytte sig af ballonopsendelser i forbindelse med begivenheder i det fri. Det sker ved at et net med heliumfyldte balloner sendes mod himlen p\xc3\xa5 et tidspunkt. Hvis man vil sende balloner op, kr\xc3\xa6ver det, at man f\xc3\xb8rst har s\xc3\xb8gt om tilladelse til det, da det er et krav af hensyn til Statens Luftfartsv\xc3\xa6sen og lufttrafikken. _NEWLINE_Der er mange, der mener, at ballonopsendelser giver problemer for milj\xc3\xb8et, da det ikke kan kontrolleres, hvor de nedfaldne balloner ender, og om de kan v\xc3\xa6re til fare for naturen og dyrene. _NEWLINE_Ved indend\xc3\xb8rs events og efter bliver der brugt ballondrops. Her bliver en pose eller et net fyld med balloner oppustet med luft sat fat til loftet. P\xc3\xa5 et tidspunkt bliver ballonerne sluppet l\xc3\xb8s, og de falder herefter nedover publikum. Ballondrops bliver ofte brugt ved politiske m\xc3\xb8der i udlandet eller til nyt\xc3\xa5rsaften._NEWLINE_Ved mange events kan ballonerne indeholde gaver eller andet, som deltagerne skal knalde ballonen for at f\xc3\xa5 fat i.\n_START_SECTION_\nVandballoner\n_START_PARAGRAPH_\nVandballoner er tynde gummiballoner, der fyldes med vand i stedet for luft. Det er meningen, at de skal g\xc3\xa5 let i stykker, og de bliver oftest brugt til at lege vandkamp.'